Cofnodion Cyfarfod Agored Pwyllgor Cynghori Ar Fwyd Cymru A Gynhaliwyd Ar 10 Gorffennaf 2019 Yn Swyddfa Asiantaeth Safonau Bwyd Cymru, Tŷ Southgate, Caerdydd.

**Yn bresennol:**

**Aelodau Pwyllgor Cynghori ar Fwyd Cymru (y Pwyllgor) a oedd yn bresennol:**

Dr R Hussey, Cadeirydd

Mr D Peace

Dr N Barry

Mr J Wilson

Mr A Gardner

Dr P Hollington

Mr R Alexander

Mrs B Lyne-Pirkis

**Swyddogion yr ASB a oedd yn bresennol:**

Julie Pierce, Cyfarwyddwr Bod yn Agored, Digidol, Data a Chymru

Nathan Barnhouse, Cyfarwyddwr, yr ASB yng Nghymru

Richard Bowen, Cyfarwyddwr Dros Dro, Cymru

Lucy Edwards – Ysgrifenyddiaeth

Helen George – Ysgrifenyddiaeth

**Rhanddeiliaid a oedd yn bresennol:**

Cynrychiolwyr o Lywodraeth Cymru

Cynrychiolwyr o Gyngor Sir Fynwy

**Cyflwyniadau gan:**

Dr Rhian Hayward - Prifysgol Aberystwyth, Alexa Pieris - Gwasanaethau Rheoleiddio a Rennir, Dr Andrew Jones a Dr Chris Williams - Iechyd Cyhoeddus Cymru, Tim Render - Llywodraeth Cymru

1. **Cyflwyniadau**
	1. Croesawodd y Cadeirydd y rhai a oedd yn bresennol i’r cyfarfod a rhoddodd wybod mai'r cyfarfod oedd yr ail i'w gynnal yn dilyn yr adolygiad a gynhaliwyd yn 2018 ar weithrediadau'r Pwyllgorau Cynghori ar Fwyd yng Nghymru ac yng Ngogledd Iwerddon. Atgoffodd y Cadeirydd fod y Pwyllgor, yn dilyn yr adolygiad, wedi symud tuag at ffordd fwy blaengar o weithio ac, yn unol â'r argymhellion a wnaed yn yr adolygiad, y byddai'n canolbwyntio ar ddatblygu ei wybodaeth *(intelligence)*/mewnwelediad ei hun a allai gyfrannu at faterion i'w ystyried gan y Bwrdd. Dywedodd y Cadeirydd y byddai gwybodaeth y Pwyllgor yn atodol i wybodaeth a ddarparwyd eisoes i’r ASB o ystod eang o ffynonellau eraill, gan gynnwys cyngor gan grwpiau cynghori arbenigol, cyngor gwyddonol, data o raglenni gwyddor gymdeithasol a mewnwelediad defnyddwyr a rheoli digwyddiadau. Hysbysodd y Cadeirydd y byddai'r ffordd newydd o weithio yn cael ei monitro a'i hadolygu a dywedodd y byddai'n croesawu adborth gan randdeiliaid ar drafodion y dydd.
	2. Ni nodwyd unrhyw ymddiheuriadau.
2. **Datganiadau o fuddiannau**
	1. Fe nododd aelodau'r Pwyllgor y datganiadau canlynol o fuddiannau:
* Dywedodd Norma Barry ei bod hi'n gweithio ar aseiniadau ymgynghoriaeth ar gyfer busnesau bwyd sy'n cynnwys drafftio polisïau adnoddau dynol a chynlluniau busnes. Hefyd, dywedodd Norma Barry ei bod yn aelod o Fwrdd Diwydiant Bwyd a Diod Cymru.
* Dywedodd Ruth Hussey ei bod hi'n Llywodraethwr y Sefydliad Iechyd, Comisiynydd y Comisiwn LSE/Lancet ar 'Dyfodol y GIG' ac yn Aelod o Fwrdd Ymgynghorol y Sefydliad Cenedlaethol dros Ymchwil Iechyd. Mae gan Ruth aelodau o'r teulu sy'n ffermwyr hefyd.
* Dywedodd David Peace ei fod yn Gadeirydd anweithredol ac yn gyfranddaliwr Vorenta Limited (cwmni sy’n berchen ar Hall Mark Meat Hygiene Limited, Meat and Livestock Commercial Services Limited; yn berchen yn rhannol ar HMMH Scotland Limited a Probita Solutions Limited).
* Dywedodd James Wilson ei fod yn aelod o Fwrdd Diwydiant Bwyd a Diod Cymru ac yn berchen ar fusnes pysgod cregyn.
* Dywedodd Philip Hollington ei fod yn aelod o Gymdeithas Glaswelltir Prydain a'r Gymdeithas Amaeth Drofannol. Fe'i penodwyd yn ddiweddar i'r pwyllgor llywio ar gyfer y gynhadledd Bwyd a Ffermio.
* Dywedodd Ronnie Alexander ei fod yn aelod o Bwyllgor Safonau Bro Morgannwg.
	1. Nodwyd pob datganiad.
1. **Cofnodion y Cyfarfod Diwethaf**

3.1 Yn ddarostyngedig i ychydig o welliannau a phrawf terfynol a ddarllenwyd, cytunwyd bod cofnodion y cyfarfod a gynhaliwyd ar 11 Ebrill yn gofnod cywir. **Cam gweithredu: Ysgrifenyddiaeth Cofnodion i'w cyfieithu a'u cyhoeddi ar y wefan.**

1. **Adroddiad gan y Cadeirydd (Papur FSAW 19/07/02)**
	1. Cyflwynodd y Cadeirydd ei hadroddiad ysgrifenedig a oedd yn crynhoi’r trafodaethau yng nghyfarfod diwethaf y Bwrdd ac yn ymdrin â thrafodaethau a gynhaliwyd ganddi gyda Chadeirydd y Bwrdd, a Chadeirydd y Pwyllgor Cynghori ar Fwyd yng Ngogledd Iwerddon, mewn perthynas â'r adolygiad o’r pwyllgorau. Nodwyd bod y trefniadau newydd ar gyfer cyfarfodydd yn gweithio'n dda. Bydd adolygiad pellach yn cael ei gynnal mewn 6 mis a fydd hefyd yn ystyried adborth rhanddeiliaid. Nid oedd unrhyw faterion yn codi o'r adroddiad.
2. **Diweddariad gan y Cyfarwyddwr (Papur FSAW 19/07/03)**
	1. Derbyniodd y Pwyllgor yr adroddiad arferol gan Gyfarwyddwr dros dro Cymru, a nododd fod cyfarfodydd wedi'u cynnal gydag ystod o randdeiliaid. Roedd yr adroddiad yn rhoi gwybod am y cynnig i gael pwyllgor Cyswllt Gorfodi Cyfraith Bwyd yng Nghymru. Roedd yr adroddiad hefyd yn cyfeirio at Gynllun Iaith Cymraeg newydd yr Asiantaeth ar gyfer 2019-2022 ac yn rhoi gwybod am ddigwyddiadau ymgysylltu ar y gweill yn ystod yr haf. Mewn diweddariad llafar, rhoddodd y Cyfarwyddwr dros dro wybod am y derbyniad amser cinio llwyddiannus a gynhaliwyd ar 9 Gorffennaf gydag Aelodau’r Cynlluniad i roi diweddariad ar y meysydd blaenoriaeth ar gyfer yr Asiantaeth a pharatoadau ar gyfer Ymadael â'r Undeb Ewropeaidd (UE). Hefyd, cadarnhaodd y cyfarwyddwr dros dro ailbenodiad Ruth Hussey fel aelod o’r Bwrdd dros Gymru ac fel Cadeirydd y Pwyllgor tan fis Mehefin 2020. Cyflwynwyd Cyfarwyddwr Cymru sydd newydd ei benodi, Nathan Barnhouse, i'r pwyllgor hefyd. Nid oedd unrhyw faterion yn codi o'r adroddiad.
3. **Cynllun Strategol Cymru – Trafodaeth agored**
	1. Agorodd y Cadeirydd y trafodaethau gan ailadrodd mai pwrpas y trafodaethau agored oedd cynorthwyo'r Pwyllgor i ddatblygu ei fewnwelediad a'i wybodaeth ei hun a allai gyfrannu at faterion sy'n debygol o fod yn nodwedd o drafodaethau'r Bwrdd sydd ar y gweill. Dywedodd y Cadeirydd fod ganddi ddiddordeb arbennig mewn cyfleoedd i'r Pwyllgor archwilio unrhyw agweddau ar fater sy’n benodol i’r wlad dan sylw. Ychwanegodd y Cadeirydd y byddai'n croesawu deialog gynhwysol a gwahoddodd randdeiliaid a oedd yn bresennol i gymryd rhan yn y trafodaethau.

6.2 I ddisgrifio’r sefyllfa, ac er mwyn helpu i hwyluso trafodaethau, cafwyd cyflwyniadau gan Dr Rhian Hayward - Prifysgol Aberystwyth, Alexa Pieris - Gwasanaethau Rheoleiddio a Rennir, Dr Andrew Jones a Dr Chris Williams - Iechyd Cyhoeddus Cymru, Tim Render - Llywodraeth Cymru.

**7. Dr Rhian Hayward – Prifysgol Aberystwyth**

7.1 Canolbwyntiodd y cyflwyniad ar dueddiadau sy'n dod i'r amlwg mewn busnesau bwyd. Cafodd newid hinsawdd a'r cynnydd disgwyliedig yn y galw am fwyd yn fyd-eang eu hamlygu fel heriau mawr sy'n cael eu hwynebu, sy’n meithrin creadigrwydd wrth gynhyrchu bwyd gan ddefnyddio ystod eang o dechnolegau galluogi. Rhoddwyd gwybod i’r Pwyllgor fod Prifysgolion a busnesau yng Nghymru yn defnyddio technolegau blaengar gan gynnwys bridio cnydau, lleihau gwastraff a codi prisiau bwyd, systemau hydroponig ac aeroponig sy'n caniatáu rheoli maetholion, matricsau tyfu, golau a ffactorau straen. Darparwyd gwybodaeth am strategaethau tarddiad a dilysrwydd bwyd gan gynnwys mapio genetig mewn ffrwythau a chig eidion. Trafodwyd y defnydd o amaethyddiaeth GLYFAR gan ddefnyddio technolegau ynghyd â chyfathrebu a datrysiadau data mawr. Roedd effeithiau canfyddedig defnyddio technolegau CLYFAR yn cynnwys colli llai o gig wrth gynhyrchu, ansawdd uwch o gig a hefyd enillion amgylcheddol. Archwiliwyd y twf mewn cynhyrchu cig wedi’i feithrin a bwydydd newydd eraill. Mewn perthynas â sganio’r gorwel, tynnwyd sylw at fod yn barod ar gyfer y Rhyngrwyd pethau a fydd yn cysylltu bwyd, offer prosesu a systemau rheoli er mwyn lleihau gwastraff. Hefyd, yr angen i fod yn barod ar gyfer golygu genynnau a allai chwyldroi cynhyrchiant amaethyddol gyda chyflymder a chywirdeb bridio. O ran tueddiadau sy'n dod i'r amlwg mewn busnesau bwyd, nododd y pwyllgor fod cryn dipyn o ymchwil ar y gweill ym Mhrifysgolion Cymru, Canolfannau Diwydiant Bwyd Cymru, ac o fewn busnesau bwyd Cymru. Soniodd y Pwyllgor, er sylw’r Cyngor Gwyddoniaeth, am yr arbenigedd Cymreig hwn ac y byddai gan yr Uned Genedlaethol Troseddau Bwyd ddiddordeb yn y gwaith tarddiad a dilysrwydd bwyd sy'n cael ei wneud. Nodwyd bod Prifysgolion yng Nghymru yn gweithio ar y cyd ledled y Deyrnas Unedig. Trafodwyd enghreifftiau o fusnesau arloesol sydd eisoes wedi’u sefydlu yng Nghymru sy'n golygu y bydd angen i reoleiddio ddatblygu ar gyflymder tebyg.

**8. Alexa Pieris – Gwasanaethau Rheoleiddio a Rennir**

8.1 Canolbwyntiodd y cyflwyniad ar y cynnydd yn nifer y busnesau sydd wedi'u cofrestru gartref yn ardal y Gwasanaethau Rheoleiddio a Rennir. Amlygwyd materion sy'n gysylltiedig ag arlwywyr cartref gan gynnwys diffyg cyfleusterau oeri a golchi digonol. Amlygwyd hefyd yr heriau sy'n gysylltiedig ag arlwywyr cartref pan fyddant yn bresennol mewn cyngherddau a digwyddiadau chwaraeon. Roedd yr heriau hyn sy'n gysylltiedig ag arlwywyr cartref mewn digwyddiadau yn cynnwys masnachwyr heb eu cofrestru, diffyg arolygiadau, a sgoriau hylendid bwyd nad oeddent yn adlewyrchu arferion mewn digwyddiadau. Trafodwyd yr angen am gynllun cofrestru gwell a nodwyd bod hyn yn cael ei ddatblygu trwy'r gwaith sy'n cael ei wneud fel rhan o'r rhaglen diwygio rheoleiddio. O ran darparu rheolaethau bwyd swyddogol gan awdurdodau lleol yng Nghymru, cyfeiriwyd at anghysondeb safonau darparu gwasanaeth. Nodwyd y byddai'r cerdyn sgôr balans newydd arfaethedig yn dal y wybodaeth hon. Cynhaliwyd trafodaethau ar gyflwyno deddfwriaeth newydd sy'n ei gwneud yn ofynnol i weithredwyr busnesau bwyd gael eu trwyddedu. Er bod y Pwyllgor wedi nodi bod awydd i drwyddedu ar ran rhai awdurdodau lleol yng Nghymru, cydnabuwyd bod angen dangos y sylfaen dystiolaeth. Dywedwyd y gallai'r Pwyllgor Cyswllt Gorfodi Cyfraith Bwyd sydd i'w sefydlu cyn bo hir ystyried y mater hwn.

**9. Dr Andrew Jones a Dr Chris Williams – Iechyd Cyhoeddus Cymru**

9.1 Roedd y cyflwyniad yn manylu ar Strategaeth Iechyd Cyhoeddus Cymru ar gyfer 2018-2030, yn rhoi trosolwg o'r Gwasanaeth Iechyd Gwladol ac yna'n canolbwyntio ar wyliadwriaeth, digwyddiadau ac achosion, a thueddiadau mewn Heintiau Gastroberfeddol. Roedd y cyflwyniad yn cynnwys ystadegau ar yr heintiau mwyaf cyffredin; campylobacter, cryptosporidium, salmonela, giardia lamblia ac E-coli O157/STEC. Nododd y Pwyllgor y gall y data a gasglwyd gan Iechyd Cyhoeddus Cymru helpu i hysbysu'r ASB o dueddiadau mewn Heintiau Gastroberfeddol ac mae'n rhoi cyfle i fonitro'r tueddiadau hyn ac o bosibl ymyrryd i atal yr heintiau hyn rhag gwaethygu. Mynegodd y Pwyllgor bryder ynghylch tlodi bwyd a'r risgiau penodol sy'n gysylltiedig â hynny. Gofynnodd y Pwyllgor a gafodd y data ar salwch gastroberfeddol ei ddadansoddi yn ôl ardaloedd o amddifadedd i nodi a oes risgiau penodol ac i lywio gweithredu. Nodwyd y bydd yr arolygon diweddaraf o agweddau defnyddwyr yn mynediad at y cyflenwad bwyd ac ymddygiadau bwyd cysylltiedig. Dywedodd y Pwyllgor fod y data'n dangos mai’r lleoliad mwyaf cyffredin ar gyfer achosion o heintiau gastroberfeddol yr adroddwyd amdanynt yw o fewn lleoliadau gofal, hynny yw cartrefi nyrsio, ysbytai, ysgolion ac ati. Awgrymodd y Pwyllgor y gallai hwn fod yn faes i ganolbwyntio arno wrth symud ymlaen, i adolygu'r gweithdrefnau hylendid bwyd a chaffael bwyd yn y sector hwn i geisio lleihau nifer yr achosion o heintiau. Nododd y Pwyllgor fod nodau Strategol Iechyd Cyhoeddus Cymru yn debyg i rai’r ASB ac y gallai fod cyfleoedd i gydweithio i gyflawni'r rhain wrth symud ymlaen. Cytunodd Iechyd Cyhoeddus Cymru i edrych ar dueddiadau'r afiechyd yn ôl amddifadedd.

**10. Tim Render - Llywodraeth Cymru (LlC)**

10.1 Canolbwyntiodd y cyflwyniad ar ddau brif faes, newid hinsawdd a goblygiadau ymadael â’r UE. O ran newid hinsawdd, nodwyd bod LlC wedi datgan argyfwng hinsawdd ym mis Ebrill 2019 a bod gwaith sylweddol ar y gweill i ddarparu economi carbon isel ynghyd â gwneud ein cymdeithas yn decach ac yn iachach. Mewn perthynas â bwyd a sut mae hyn yn effeithio ar newid hinsawdd, nodwyd bod trafodaethau'n cael eu cynnal ar nifer o feysydd allweddol gan gynnwys gwastraff bwyd, arloesi cynnyrch a newid deiet. Nodwyd bod y diwydiant cig yn her benodol yng Nghymru. O ran ymadael â’r UE, nodwyd awydd LlC am ail refferendwm er y gwerthfawrogwyd nad oedd hyn o fewn ei phŵer. Croesawodd y Pwyllgor gadarnhad bod platfform deddfwriaethol ar waith pe bai'r DU yn ymadael heb fargen. Nodwyd bod busnesau bwyd yng Nghymru yn gweld yr ansicrwydd wrth ymadael â’r UE yn heriol iawn. Rhannwyd adroddiadau o fusnesau yn pentyrru bwyd a chafwyd cadarnhad bod LlC mewn trafodaethau gyda'r Cymdeithasau Masnachu Bwyd ar y mater penodol hwn. Amlygwyd parodrwydd busnes ar gyfer ymadael â’r UE fel risg tra bod cefnogaeth i’r diwydiant ffermio yng Nghymru yn y dyfodol yn cael ei hystyried yn faes sy'n darparu cyfleoedd. Mae LlC yn ymgynghori ar gynigion ar gyfer cefnogi ffermwyr ar ôl Brexit [https://llyw.cymru/cynigion-diwygiedig-ar-gyfer-cefnogi-ffermwyr-cymru-ar-ol-brexit](https://gov.wales/revised-proposals-supporting-welsh-farmers-after-brexit)

Cynghorwyd y Pwyllgor ar uchelgais LlC i archwilio Fframwaith Rheoleiddio newydd. Cytunwyd y byddai'r ASB yn cymryd rhan mewn unrhyw drafodaethau ar hyn.

**11. Norma Barry a James Wilson – Bwrdd Diwydiant Bwyd a Diod Cymru**

11.1 Rhoddodd y cyflwyniad gipolwg ar gefndir Bwrdd y Diwydiant Bwyd a Diod, ei Gylch Gorchwyl, ei gyflawniadau a'i gynlluniau ar gyfer y dyfodol. Dywedodd y Pwyllgor ei bod yn ddefnyddiol cael y cysylltiad â Bwrdd y Diwydiant Bwyd a Diod gan fod ganddo gynlluniau uchelgeisiol ar gyfer twf yn y sector Bwyd a Diod yng Nghymru. Mae cyfle i'r ASB edrych ar sut i lunio rheoleiddio mewn perthynas â diogelu cynhyrchion Cymru o ran dilysrwydd ac achrediad. Yng nghyd-destun bwyd Cymru, mae meysydd y gellid eu harchwilio ymhellach yn cynnwys goblygiadau tlodi bwyd, datblygu cadwyn gyflenwi gynaliadwy ac, er nad yw o fewn cylch gwaith yr Asiantaeth, mae gordewdra hefyd yn bryder.

Ar hyn o bryd mae Llywodraeth Cymru a Bwrdd y Diwydiant Bwyd a Diod yn ymgynghori ar gynlluniau yng Nghymru ar gyfer y dyfodol [https://llyw.cymru/datblygu-sector-bwyd-a-diod-cymru](https://gov.wales/developing-wales-food-and-drink-sector)

1. **Sesiwn Holi ac Ateb**
	1. Ni chodwyd unrhyw faterion.
2. **Unrhyw Fater Arall**
	1. Nododd y Pwyllgor y byddai'r cyfarfod nesaf yn gyfarfod busnes ar 14 Medi 2019 ac y byddai’r cyfarfod agored nesaf ar 24 Hydref 2019 yn Llandudno.